Արդեն մոտ երեք ամիս է Ճարտարի ցածրադիր գոտում հատկացված տարածքում շինարարական եռուզեռը չի դադարում: Առաջին հայացքից շինհարթակի մեծ չափերն են ուշադրություն գրավում: Աննախադեպ՝ իր չափերով, բացառիկ՝ իր հնարավորություններով: Խոզաբուծական համալիրը դեռ կառուցման փուլում է, բայց արդեն նկատվում են նորամուծությունները: ՙԱմբողջությամբ լինելու է ավտոմատացված, մաքուր: Անգամ՝ հոտը չի զգացվելու, քանի որ հատուկ ֆիլտրեր ենք տեղադրելու: Նաեւ կոյուղաջրերի մասին ենք հոգ տանելու, որ շրջակա միջավայրի վրա որեւէ ազդեցություն չլինի՚,- վստահեցնում է շինարարական աշխատանքները համակարգող Մարտին Քամալյանը: